ועדת הכלכלה, כנסת 17, פרוטוקול מספר 405, 2007-11-20 11:00

יורם מרציאנו: שלום לכולם, אני מקדם בברכת את האורחים, ברשות מנהלת הוועדה, בחמישי לנובמבר הועברה מנשיאות הכנסת בקשה לדיון מהיר של חבר הכנסת יוסף שגל, בעניין סגירת ערוץ הטלוויזיה "טבע הדברים".

יורם מרציאנו: כנהוג בוועדה, אני אעביר את רשות הדיבור למציע על מנת שהוא יציג לנו את הבקשה שלו לדיון דחוף.

יורם מרציאנו: לאחר מכן, אני מבין שאנחנו גם נראה איזושהי מצגת שהכינו עבורנו.

יורם מרציאנו: אני רק רוצה לומר מראש שאנחנו מתכוונים לסיים את הישיבה בשעה 11:45, ולכן אני מבקש להתכנס ללוחות זמנים מתומצתים וקצרים, כדי שנבין את העניין ונוכל גם בסופו של דבר לראות איך אנחנו מתקדמים.

יורם מרציאנו: אדוני, בבקשה.

יוסף שגל: אדוני היושב ראש, לצערי אני לא רואה את תוכניות ערוץ "טבע הדברים", כי אני מנוי על חברה שכלל לא משדרת את הערוץ.

יוסף שגל: אבל, יזמתי את הדיון מכיוון שזהו נושא עקרוני, ומכיוון שזהו נושא שקרוב לליבי.

יוסף שגל: לדעתי, מדובר פה על מקרה בו יוצרים ישראלים נמצאים בתנאים בלתי ראויים.

יוסף שגל: במקום לעודד אותם, ולאפשר להם לעבוד, מאלצים אותם לסגור את הערוץ.

יוסף שגל: אני מבין את חברות הכבלים והלוויין, אלו חברות כלכליות שמטרתן להרוויח כסף.

יוסף שגל: לדוגמה, לפני כמה זמן החליטו להפסיק לשדר את ערוץ החדשות – CNN, כי לא הגיעו להסכם.

יוסף שגל: CNN דרשו סכום גבוה עבור השידור, וזו זכותם.

יוסף שגל: פה מדובר על מקרה הפוך - במקום שערוץ ישראלי יקבל כסף על כך שחברות הכבלים והלוויין ישדרו אותם, ערוץ "טבע הדברים" נאלץ לשלם.

יוסף שגל: אני חושב שאנחנו צריכים להתערב, ולנסות למנוע את סגירת הערוץ.

יוסף שגל: אני בכוונה לא דיברתי על סכומים עבור השידור, על פרסומות, ועל מנויים, ועל החלטת שר התקשורת.

יוסף שגל: אני מציע לתת זכות לדיבור לנציגי הערוץ כדי שהם יציגו את תמונת המצב, ויסבירו למה הם על גבול סגירת פרי יצירתם.

יוסף שגל: אדוני היושב ראש, תודה רבה לך.

יורם מרציאנו: אנחנו בהחלט נעביר את רשות הדיבור למר אהוד רן שגם יציג לנו את המצגת.

אהוד רן: המצגת בסך הכול באה להראות את הערוץ, לאחר מכן אני ארצה זכות דיבור.

אהוד רן: ( הצגת המצגת של ערוץ "טבע הדברים".

אהוד רן: )

אהוד רן: יש כאן בעיה, משום מה לא שומעים את הסאונד.

אהוד רן: בגלל שהסאונד לא עובד אני אדבר בינתיים.

אהוד רן: תוך כדי גם נוכל לראות את תוכניות הערוץ.

אהוד רן: לפני ארבע שנים החלטנו להרים ערוץ מסיבה שאפשר לקרוא לה "ציונות לשמה".

אהוד רן: הסיבה היא שרמת החינוך בארץ נמצאת כל הזמן בירידה.

אהוד רן: רמת הידע של בני הנוער, ושל הישראלים בכלל, מגיעה למצב בו אנשים לא יודעים מהי מלחמת ששת הימים, מהי מלחמת העצמאות, מה זה חומה ומגדל – כל מיני מושגים שאין להם שום הבנה בהם.

אהוד רן: אנחנו החלטנו להרים ערוץ שייתן את ההוויה הישראלית במלואה, את המסורת הישראלית, את המורשת הישראלית, היסטוריה ישראלית, יהודים בארץ, והכול דרך עיניים ישראליות.

אהוד רן: קראנו לזה "ערוץ "טבע הדברים" רואה את העולם בעיניים ישראליות.

אהוד רן: לצורך זה ובהתאם לכך החלטנו שכל שידורי הערוץ בלי יוצא מהכלל, יהיו הפקות מקור ישראליות.

אהוד רן: בהתחלה ניסינו לעבוד לפי המודל הכלכלי של מנויים, ומכל מיני סיבות שזהו לא המקום למנות אותן, אבל בין היתר מחוסר סיוע מוחלט ואפילו קצת נקרא לזה מקלות בגלגלים שקיבלנו גם מ"הוט" וגם מ"יס", אחרי שלושה חודשים החלטנו שאם אנחנו משקיעים כל כך הרבה כסף בהפקות מקור ישראל, ואנחנו הרי כבר ראינו את התוכניות האלה, אנחנו נשדר אותן לכלל השידור ללא תשלום.

אהוד רן: עשינו משא ומתן קצר עם מי שהיה אז סמנכ"ל התוכן ב"הוט" עמית לוין, וסיכמנו שאנחנו נשדר את הערוץ הזה ללא תשלום לכל המנויים.

אהוד רן: עם "יס" לא הגענו להסכם הזה, וזמנית החלטנו לרדת משם.

אהוד רן: אני אומר "החלטנו", כי זו היתה החלטה שלנו ולא של "יס" עצמו.

אהוד רן: במהלך הזמן אנחנו השקענו בהפקות מקור ישראליות בממוצע 8 מיליון שקל בשנה, והמשכנו לשדר.

אהוד רן: החוק קובע שיש שתי צורות שבהן "טבע הדברים" יצטרך לתגמל את "הוט" או את "יס" על השידורים.

אהוד רן: אחת מהן היא אם אנחנו מגיעים להחלטה או להסכמה עם חברות הכבלים ו"יס".

אהוד רן: אם לא, פונים לשר התקשורת והוא צריך להחליט כמה אנחנו צריכים לשלם.

אהוד רן: אנחנו באים לדבר על המהות והעיקרון, על עצם העובדה שיש כאן אפליה בין ערוצים זרים, לבין ערוצים ישראלים.

אהוד רן: בחשבון פשוט "הוט" גובה בכל שנה 2 מיליארד שקל מהציבור, והיא צריכה לתת לו בתמורה תוכן.

אהוד רן: בשביל התוכן הזה היא הקימה תשתית, והתשתיות האלה נועדו להעביר את התוכן.

אהוד רן: כדי לתת תוכן היא פונה לערוצים זרים, או שהיא רוכשת ערוצים זרים, ומשלמת להם מיליוני דולרים בשנה.

אהוד רן: אני מדבר על ערוצים שהם די דומים ודי זהים לערוץ "טבע הדברים", אלא ש-90% מהם רכש זר.

אהוד רן: הם רואים את ההוויה, אבל את ההוויה האמריקאית, הם רואים את העולם בעיניים אחרות.

אהוד רן: לדוגמה, ערוץ "נשיונאל ג'יאוגראפיק", או ערוץ 8 שנחשב ערוץ ישראלי, אבל לדעתי קרוב ל-80% ממנו הם רכש זר.

אהוד רן: כל זאת, בעוד שערוץ "טבע הדברים" כולו הפקות מקור ישראליות.

אהוד רן: אנחנו באים ואומרים - במסגרת אותה חובה שלכם לתת לציבור תוכן, קחו את הערוץ הזה במתנה ושדרו אותו.

אהוד רן: פה אנחנו נתקלים בבעיה, והבעיה היא שביום שהקימו או ביום שקבעו את חוק הבזק, מצב הדברים בארץ היה אחרת, מצב שוק התקשורת היה אחרת.

אהוד רן: כולם חשבו שבטלוויזיה יש המון כסף, כולם חשבו שכל מי שנכנס לטלוויזיה יצליח לעשות בתוך חודשיים-שלושה-חמישה, 300 - 400 אלף מנויים, ואז כמובן שיישאר לו כסף, ואז הוא יכול לתת מיליון או שניים, ואפילו יותר, ל"הוט", וזה סביר.

אהוד רן: בפועל, המצב הוא לא כזה.

אהוד רן: בפועל, אנחנו משקיעים 8 מיליון שקל בשנה מכיסנו, אנחנו לא מקבלים תמורה מאף אחד.

אהוד רן: אנחנו עושים את זה רק מסיבה אחת שהיא "ציונות לשמה", ובמסגרת אותה ציונות אנחנו באים היום לכנסת.

אהוד רן: בתקופה האחרונה אנחנו ראינו איך הוועדה הזאת יושבת ומנסה להגן על היוצרים הישראלים במסגרת המכסות שערוץ 2 היה צריך לעשות, וכן עשו או לא עשו.

אהוד רן: אנחנו באים ואומרים שערוץ "טבע הדברים" מתחילתו ועד סופו הוא הפקות מקור ישראליות.

אהוד רן: אנחנו מספקים פרנסה ללמעלה מ-300 משפחות של יוצרים ישראלים.

אהוד רן: החלטת השר שאנחנו צריכים לשלם 2,6 מיליון שקל לשנה ל"הוט" - ואני עדיין לא מדבר על "יס" – פירושה להוריד את הערוץ מהאוויר ברגע שהמועצה מחליטה שאכן צריך לשלם, או שהוועדה זאת תחליט, או שלא נצליח לצאת מזה בשום דרך אחרת.

אהוד רן: אנחנו פנינו לחברי הכנסת בבקשה לבוא ולעזור לציבור הישראלי לקבל תכנים באיכות שאנחנו מייצרים.

יורם מרציאנו: אני מבין שגם פניתם לבית המשפט.

יורם מרציאנו: אתם נמצאים כרגע בהידיינות, ביקשתם צו.

אהוד רן: זה מתחיל, מאחר ואנחנו חושבים שההחלטה היתה לא נכונה.

אהוד רן: היו"ר יורם מרציאנו: בית המשפט לא נענה לבקשת הצו.

אהוד רן: ערערנו בבית המשפט המחוזי על החלטת השר בטענה לגבי שיקולים שהוכנסו לתוך הדיונים.

אהוד רן: הדיון יהיה ב-11 לדצמבר.

אהוד רן: אם בית המשפט בשלבים קרובים יחליט שאכן ההחלטה השר נכונה, וישאיר אותה על כנה, פירושו של דבר הורדה של הערוץ מהאוויר.

אהוד רן: דבר נוסף - ערוצים מיוחדים הם ערוצים שהמדינה החליטה שיש להם תרומה לאינטרס הציבורי.

יורם מרציאנו: זה מזכיר לי חוק שלי בנושא חוק השילוט שהלכו לבית המשפט.

יורם מרציאנו: ואז, הגשתי הצעת החוק.

יורם מרציאנו: אחר כך לא הפסיקו לחגוג עליי, ופה אני רואה שהכול עובר בשקט - זה אותו מקרה.

יורם מרציאנו: פניתם לבית המשפט, בית המשפט לא נתן לך סעד, ואז הבאתם את זה לכנסת ישראל.

אהוד רן: לא, לא.

אהוד רן: אנחנו עובדים בשני קווים מקבילים.

אהוד רן: מצד אחד, יש את הסיפור של בית המשפט שלא שהוא לא נתן לנו סעד, אלא הוא החליט לא להיכנס לדיון, ואיחד את הדיון בערעור עם הדיון בסעד לדיון אחד.

אהוד רן: כלומר, עדיין לא נערך דיון.

אהוד רן: אנחנו הלכנו בשני ערוצים נפרדים.

אהוד רן: ערוץ אחד בא לערער על הדברים שעליהם מסתמך שר התקשורת בקביעת ההחלטה שלו.

אהוד רן: אני בא היום לכנסת בבקשה לשנות את האפליה היסודית הזאת בין ערוצים מקבילים זרים, לבין ערוץ ישראלי שכולו הפקות מקור ישראליות.

אהוד רן: אני חושב שערוץ כזה לא צריך לשלם לא ל"הוט" ולא ל"יס" עבור הזכות לשדר אותנו משום שלשם זה "הוט" קיימת, ולשם זה "הוט" גובה מהציבור 2 מיליארד שקל בשנה, ואנחנו סך הכול נותנים להם על מגש של כסף ערוץ באיכות הכי גבוהה שיש בארץ.

אהוד רן: תודה.

יורם מרציאנו: תודה רבה.

יורם מרציאנו: חבר הכנסת אורי אריאל, בבקשה.

אורי אריאל: אדוני היושב ראש, תודה.

אורי אריאל: אני מתנצל מראש שאני אצא בסיום דבריי היות ואני צריך להגיע להלוויה של הבחור שנרצח הלילה בקדומים.

אורי אריאל: אני לא אוכל להשתתף בכל הדיון למרות שרציתי בכך.

אורי אריאל: אדוני היושב ראש, אין לי ויכוח עם חברת "הוט".

אורי אריאל: היא חברה מסחרית, יש לה זיכיונות, יש לה עבודה, יש לה עסק שלה.

אורי אריאל: היא מנהלת אותו כפי שמנהלים חברה מסחרית, ואני לא נותן ציונים, אני לא יודע.

אורי אריאל: אני יכול לבקש מהם, אני יכול להסביר להם את העניין – אין לי טענות.

אורי אריאל: אני רוצה לפנות למשרד התקשורת ולשר התקשורת.

אורי אריאל: צריך לעודד את הערוצים המיוחדים ואת הערוצים הייעודים.

אורי אריאל: כדי שנבין אני אתן דוגמה אחרת לגמרי, ערוץ "מורשת" לא מתרומם למרות שהם מכירים בצורך, מכירים בעניין, והקצו לו תדר, וזאת משום שהכסף ששמים על הערוץ הזה אם רוצים להפעיל אותו, כנראה שאי אפשר להרים אותו.

אורי אריאל: היו ניסיונות כאלה, היה מכרז וכן הלאה.

אורי אריאל: זהי היה בעייתי – אני בכוונה לקחתי דבר אחר.

אורי אריאל: ונכון לגבי הערוץ הזה שיש פה קבוצה של אנשים שלא הכרתי אותם קודם שעושים מעשה חשוב בעיניי, חשוב מאוד אפילו.

אורי אריאל: ולא רק שהם מדברים עליו גבוהה, אלא הם שמים מחלבם ומדמם, הם גם שמים עליו גם הרבה כסף, והם נקלעו למצב מסוים.

אורי אריאל: נניח שהחוק הוא כך, ושר התקשורת או אנשי משרדו החליטו מה שהחליטו לגבי העלויות.

אורי אריאל: אבל, יש לזה משמעות, זה לא עומד בפני עצמו.

אורי אריאל: כל הזמן יש דברים כאלה.

אורי אריאל: אדוני היושב ראש, השאלה הזאת מצטיינת בהעלאת מחיר המים, בהעלאת מחיר הלחם, בהעלאה של כל דבר - גם זה עולה, וזה לא דבר מיוחד במקומותינו.

יורם מרציאנו: בלילה גם שמעתי שגם את הביצים מייקרים.

אורי אריאל: אל תיתן עוד רעיונות, בסדר?

יורם מרציאנו: לא, זה התפרסם - 5%.

אורי אריאל: לסיכום, אני מציע שהוועדה תפנה למשרד התקשורת ולשר התקשורת, וגם לחברת "הוט" שנמצאת פה.

אורי אריאל: ראשית, להרחיק את הדיון המשפטי, ולתת לוועדה ולחברי הכנסת זמן לנסות לעזור בסוגיה הזאת.

אורי אריאל: אני לא חושב שייגרע משהו מיכולת החברה, או של המשרד, או של כל מי שנוגע בעניין.

יורם מרציאנו: אתה רוצה שאנחנו נתערב בהליך משפטי, ושנבקש מבית המשפט?

אורי אריאל: אני לא מבקש מבית המשפט כלום כי תיכף תבוא הנה השופטת העליונה ושר המשפטים, ומול עינינו יתרחש פה משהו נורא.

אורי אריאל: אנחנו אנשי שלום, לא אנשי מדנים - אני רק פונה.

אורי אריאל: אני חושב שאי אפשר להכריח את "הוט" לעשות משהו, וגם לי אין רצון כזה.

אורי אריאל: אני לא בוויכוח עם חברת "הוט" ואמרתי בתחילת הדברים.

אורי אריאל: אני כן רוצה לבקש מכם - תדחו את הדיון.

אורי אריאל: למשל, תלכו לשלושה חודשים, הרי אני לא אומר שלוש שנים ועד שזה יסתדר, ועד ש-, ועד ש-.

אורי אריאל: חכמים אומרים: "הרוצה לשקר ירחיק עדותו", אומרים: תדחו את זה עוד חמש שנים ואז נדבר על זה.

אורי אריאל: אני לא נוקט בשיטה הזאת, אני אומר לכם חודשים ספורים.

אורי אריאל: הייתי מאוד שמח אם הייתם נענים לבקשת הוועדה אם זה יהיה הסיכום - היושב ראש צריך לסכם, אני רק מציע.

אורי אריאל: שנית, אני מציע שהוועדה תקרא לשר התקשורת יחד עם הוועדה, ליצור מצב שהערוץ הזה כמו ערוצים נוספים - ואני לא רוצה להיכנס עכשיו לעוד דוגמאות, אני לא רוצה להרחיב - יהיו ערוצים ייעודיים.

אורי אריאל: יש לזה משמעות מכמה היבטים שנוגעים לערוץ הזה כמו גם לאחרים אולי, שיאפשר להם לשדר.

יורם מרציאנו: קראנו הבוקר שהולכים למנות עכשיו יושב ראש קבוע אחרי שהחליטו להפסיק את כהונתה של יושבת ראש הזמנית.

יורם מרציאנו: אולי זה בהחלט יוסיף לכך שהדברים ייכנסו לרוטינה של עבודה מסודרת, ותהליך מסודר.

אורי אריאל: לפי דעתי, אתה יכול להסיר דאגה מליבך.

אורי אריאל: זה יהיה זמני של הזמני.

אורי אריאל: אדוני היושב ראש, אני מסכם – שתי בקשות: ראשית, לדחות את המשפט.

אורי אריאל: זו בקשה שמופנית גם לחברה, גם למשרד, ככל שהוא נוגע בעניין.

אורי אריאל: שנית, הוועדה תתמוך בהגשת חוק שכבר מנוסח, שהערוץ הזה יהיה ערוץ ייעודי.

אורי אריאל: אני מקווה שבדרך הזאת נחזיק ערוץ שאין רבים כמותו.

אורי אריאל: כמות הדברים שהם ברמה טובה מלי לתת עכשיו בדיוק ערכים של מהו טוב כי אצל כל אחד זה דבר שונה - יש מספיק דברים לא טובים בטלוויזיה בכלל, לא ב"הוט".

אורי אריאל: אנחנו מדברים על ילדים על אלימות ועל דברים שנוגעים בזה.

אורי אריאל: אני לא בא לחנך, אבל אני חושב שכן צריך לסייע לערוץ שאני חושב שמוסכם על כולם ללא הבדל שהוא ערוץ טוב במובן החינוכי והערכי וכד'.

אורי אריאל: הלוואי וזוהי תהיה תרומתנו לעניין.

אורי אריאל: אני עוד הפעם מבקש סליחה, אני ממש לא יכול לשמוע את תשובתכם - זה חשוב לי.

יורם מרציאנו: אני אעדכן אותך.

אורי אריאל: אני אודה לך אם תביא פחות או יותר את הצעת הסיכום שזו הגשתי.

יורם מרציאנו: בסופו של דבר, אנחנו ננסה לגבש הצעה מסוכמת.

יורם מרציאנו: אני מודה לך.

אורי אריאל: תודה.

אורי אריאל: הצעת החוק נמצאת כאן.

יורם מרציאנו: גברת דורלי אלמגור ממנהלת הסדרת השידורים, בבקשה.

דורלי אלמגור: אני אשמח להאיר קצת את עיני הוועדה בכמה מילים על הנגיעה של המועצה לשידורי כבלים ולוויין לנושא הזה.

דורלי אלמגור: ערוץ "טבע הדברים" קיבל מאיתנו רישיון כמו שבעלי רישיונות מיוחדים אחרים בעבר מקבלים רישיון מאיתנו.

דורלי אלמגור: מאז, למעשה סוף שנת 2002, הוא משודר ב"הוט".

דורלי אלמגור: היתה תקופה מסוימת שהוא שודר גם בחברת "יס", אבל בסופו של דבר הוא ירד משם בהסכמה.

דורלי אלמגור: למעשה, במשך שנים הוא משודר מבלי שהוא משלם עבור דמי ההעברה שלו, ואני חושבת שאנחנו לכל אורך התקופה נתנו גב מאוד מאוד חזק לערוץ מבחינת הבקשות שלו לשנות את אפיון הערוץ, להכניס תכנים שנוגעים לספורט למרות שיש לנו כל מיני התייחסויות במדיניות שלנו לנושא של תכני ספורט.

דורלי אלמגור: באנו מאוד מאוד לקראתו, והיינו מאוד מאוד גמישים, כי הרצון שלנו הוא רצון ברור שבעלי רישיונות מיוחדים יהיו, ושהם יוכלו לעבור על התשתית, יוכלו להגיע למנויים מכל מיני סיבות שזה לא הזמן להיכנס אליהם, בעיקר מבחינת הפלורליזם של השידורים.

דורלי אלמגור: אגב, הערוצים האלה חייבים להיות ערוצים ישראליים.

דורלי אלמגור: כלומר, מהבחינה הזאת ערוץ "טבע הדברים" הוא לא ערוץ מיוחד, אלא זו הדרישה במדיניות שלנו שהערוצים האלה יהיו ערוצים ישראליים.

דורלי אלמגור: לשם כך, אנחנו רוצים שהקיבולת של בעלי רישיונות תהיה פנויה.

דורלי אלמגור: לאחרונה קרה איזשהו שינוי במצב המשפטי.

דורלי אלמגור: משרד התקשורת קבע אחרי תקופה ממושכת את דמי ההעברה, וניתנה החלטה בעניין הזה.

דורלי אלמגור: חברת "הוט" פנתה אלינו בבקשה להסיר את הערוץ היות ובקשתה לקבל את התשלום לא נענתה.

דורלי אלמגור: המועצה פנתה לערוץ "טבע הדברים" וביקשה ממנו להסדיר את התשלום - זה מה שנקבע בהחלטת השר.

דורלי אלמגור: המועצה אינה מתעסקת בנושא של קביעת דמי שימוש, הנושא הזה הוא נושא כלכלי שנעשה על ידי אגף כלכלה במשרד, והמלצותיו אומצו על ידי השר - אחרים בוודאי יוכלו להרחיב בנושא הזה.

דורלי אלמגור: אנחנו מבחינתנו כפי שאנחנו רואים את המודל של הרישיונות המיוחדים - ויכול להיות שהמודל הזה הוא מה שהוועדה המכובדת הזאת מנסה עכשיו להסתכל עליו – אבל, המודל שקבוע בחוק הוא שבעל הרישיון - "הוט" תעביר את השידורים מצד אחד.

דורלי אלמגור: אבל מצד שני, מי שמעבירים את שידוריו ישלם.

דורלי אלמגור: זה המודל הנוכחי שקבוע היום בחוק.

דורלי אלמגור: אחרי שהסתיימו כל ההליכים שהיו בנושא של איזה מחיר ישולם, ומה המחיר - - -

אבשלום וילן: גם לגבי הערוצים הייעודיים זה כך?

דורלי אלמגור: גם בערוצים הייעודיים זה כך, למרות שלגבי הערוצים הייעודיים יש איזושהי הסכמה מתמשכת.

דורלי אלמגור: חייבים לציין, כל זמן שיש הסכמה בין "הוט" לבין בעל רישיון המיוחד, בעצם הם לא נזקקים לכך ש- - -

אבשלום וילן: אז למה לא מחילים את אותה הסכמה פה כדי להגיע לאיזושהי פשרה?

דורלי אלמגור: למיטב ידיעתי, ההסכמה הזאת היא בעצם הסכמה ש"הוט" והערוצים הייעודיים הגיעו אליה.

דורלי אלמגור: במקרה של בעל רישיון המיוחד שאנחנו מדברים בו - ב"טבע הדברים" - הסכמה כזאת אינה קיימת, והחלטת השר נועדה בדיוק לאותם מקרים שבהם לא קיימת הסכמה.

דורלי אלמגור: אני חייבת לציין שהדיון הזה בוועדה הוא קצת מקדים אותנו, עשינו את הכול בצורה מאוד מסודרת.

דורלי אלמגור: אנחנו עדיין לא דנו בבקשה להסיר את הערוץ במועצה משום שבסופו של דבר נקבע דיון משפטי בנושא הזה.

דורלי אלמגור: בית המשפט לא נתן צו זמני לבקשת "טבע הדברים", והיות שהובטח שהדיון יהיה בקרוב, אנחנו כמועצה החלטנו שבשלב הזה עד לדיון ב-11 בדצמבר נמתין.

דורלי אלמגור: כל הטענות של ערוץ "טבע הדברים" הן כנגד החלטת השר, הן טענות שנוגעות להחלטת השר.

דורלי אלמגור: אנחנו מבחינתנו צריכים להתקדם בכיוון הזה ולדעת לגבי החלטת השר מה מעמדה.

דורלי אלמגור: מרגע שהדבר הזה יובהר ועד לאותו מועד ב-11 לדצמבר שזה המועד הקרוב ביותר שניתן היה כנראה לכנס את הדיון, אנחנו לא דנים בנושא הזה.

דורלי אלמגור: זאת אומרת, נכון לעכשיו לא דנו בבקשה להסרת הערוץ, ודאי לא החלטנו.

דורלי אלמגור: הדברים נעשו בצורה מאוד מסודרת, ואנחנו גם ממתינים למרות שלא מחויבים להמתין עד לדיון שנקבע ב-11 לדצמבר

יורם מרציאנו: תודה רבה.

יורם מרציאנו: חבר הכנסת אבו וילן, בבקשה.

אבשלום וילן: בסך הכול הערוץ הוא ערוץ טוב על פי כל קנה מידה, ועל פי כל מה ששמעתי ודיברתי בחודש האחרון.

אבשלום וילן: הבעיה היא היכולות הכלכליות של עמידה בתשלומים.

אבשלום וילן: אני מבין ש"הוט" נמצאת בבעיות עם גירעונות קשים וכו', ולא ניכנס לזה ולא ננתח אותן.

אבשלום וילן: לא אני ישבתי בלוס-אנג'לס בשולחן הכבוד יחד עם נציגי "יס" - והיו שלוש חברות כבלים - וקיבלו את יקיר קהילת הסרטים הבין-לאומית, כי בתחרות שהיתה בין שני הגופים האלה הם שילמו מחירים כל כך גבוהים ששמו אותם בשולחן הכבוד בלוס-אנג'לס לפני שבע שנים.

אבשלום וילן: לפני ש"יס" עלה לאוויר אני קראתי את כל התחשיבים ואמרתי: לא יעבוד, גירעון בטוח, יש פה תרגילים אחרים, רוצים את התחרות, יחלבו את "בזק" - כל מה שקרה.

אבשלום וילן: הייתי אז קול קורא במדבר, אפשר לראות את הפרוטוקולים של ועדת הכספים מלפני שבע-שמונה שנים.

אבשלום וילן: למדתי אז את הנושא.

אבשלום וילן: לצערי, התחזית שלי התממשה.

אבשלום וילן: אבל, האם אני יכול לחגוג על זה?

אבשלום וילן: אני יודע ש"הוט" בקשיים וכו' – זה לא חדש.

אבשלום וילן: השאלה היא, האם בכל אופן אי אפשר להגיע פה לאיזשהו הסדר פשרה?

אבשלום וילן: על הפלטפורמה בנושא התשלומים של ערוצים ייעודיים כש"טבע הדברים" בהגדרה משפטית איננו ערוץ ייעודי למרות שהוא רוצה, צריך בכל אופן להגיע לאיזשהו הסדר כי אין להם נפח פיננסי כמו של הכנסות שמאפשר להם תשלומים מסוג כזה.

אבשלום וילן: אם השר רוצה לסגור אותם - שיגיד.

אבשלום וילן: אם השר לא רוצה לסגור אותם - צריך להגיע לפשרה.

אבשלום וילן: הפעם האחרונה שהצעתי פה פשרה, צפצפו עליי.

אבשלום וילן: העברתי פה החלטה בוועדת הכלכלה בניגוד לעמדת היושב ראש במקרה של CNN, וביקשתי לתת עוד עשרה ימים פשרה.

אבשלום וילן: אבל, צפצפו עליי, החשיכו את המסך בראשון בנובמבר.

אבשלום וילן: זו לא הבעיה שלי, צפצפו על ועדת הכלכלה של הכנסת, צפצפו על נציגי הציבור שפנו בשם ציבור הצרכנים לתת עשרה ימים משא ומתן.

אבשלום וילן: אני מוכן למחול על כבודנו ולהגיד: קחו עכשיו את העשרה הימים, ותנסו להגיע גם להסדר עם "טבע הדברים", גם עם CNN, ובא לציון גואל.

פיני יצחק: אני יועץ שר התקשורת.

פיני יצחק: חבר הכנסת אבו וילן אמר משפט שקצת הקפיץ אותי.

פיני יצחק: אתה אמרת: "אם השר רוצה לסגור את הערוץ, ואם השר לא רוצה".

פיני יצחק: שר התקשורת כמדיניות בכלל לא מתעסק עם תכני השידורים למיניהם עם ערוץ כזה או ערוץ אחר, וזה לא משנה אם זה "טבע הדברים" או כל ערוץ אחר.

פיני יצחק: השר כרגע קבע את מחיר עלות השימוש בהתאם לאיזשהו תחשיב שהובא בפניו על ידי אגף הכלכלה של משרד התקשורת.

פיני יצחק: סמנכ"ל הכלכלה יושב כאן והוא בוודאי ידבר על זה.

פיני יצחק: בכל מקרה, הוא קבע את התעריף.

פיני יצחק: החליטו להחיל את זה כרגע כאן.

פיני יצחק: כלומר, זה מה ש"טבע הדברים" צריכים לשלם.

פיני יצחק: זה לא שהשר רוצה ש"טבע הדברים" ישודר, או לא ישודר.

פיני יצחק: השר בכלל לא מתעסק כרגע בערוץ הספציפי הזה.

אבשלום וילן: בכל הכבוד, גם מיניסטר שהוא כפוף לתקשי"ר והכול, אם הוא רוצה להוביל פשרה, הוא יכול להוביל פשרה.

אבשלום וילן: אם הוא לא רוצה אז הוא יגיד: זה מה שאומר החוק הכתוב, שלום, תשברו את הראש, ירד - ירד.

אבשלום וילן: זה לגיטימי.

אבשלום וילן: אני רק פונה ואומר דבר אחד - ועדת כלכלה צריכה גם לשמור על כבודה, לפחות במקרה של "הוט".

אבשלום וילן: בתום נושא ההחלטה איתי לא דיברו, אמרו לי שדיברו עם יו"ר הוועדה.

אבשלום וילן: אבל, לא קיימו את החלטת הוועדה, לא היה משא ומתן.

יורם מרציאנו: יושב ראש הוועדה לא פה על מנת להשיב לך.

יורם מרציאנו: הוא הסמיך אותי לנהל את הישיבה.

אבשלום וילן: אבל, המנהלת מכירה את הנושא.

אבשלום וילן: אני אומר, איזה משמעות יש להחלטת הוועדה?

אבשלום וילן: מבחינת החוק, הכול בסדר.

אבשלום וילן: מדובר על התנהלות תקינה.

אבשלום וילן: אנחנו פונים אל נציגים להתנהל בצורה תקינה.

אבשלום וילן: אבל, מצפצפים עלינו, ואנחנו עוברים לסדר היום.

יורם מרציאנו: המנכ"ל פה והוא בטח ירצה להשיב לנו.

אבשלום וילן: אני מבקש שלהחלטות שנקבל יהיה תוקף - זה הכול.

יורם מרציאנו: מיטל בשרי, נציגת המועצה לצרכנות, בבקשה.

מיטל בשרי: לפני שבועיים ישבנו פה עם נציגי "הוט" בקשר ל-CNN.

מיטל בשרי: נציגי "הוט" פשוט ישבו פה וניסו לדבר על לב כולם שרכישתCNN עולה להם כל כך הרבה כסף שהם פשוט לא יכולים לעמוד בזה.

מיטל בשרי: אבל, הם לא הצליחו לשכנע אותנו.

מיטל בשרי: מה שקורה היום בפועל עם "טבע הדברים" הוא ש"טבע הדברים" צריכה לשלם כל כך הרבה כסף שהיא לא יכולה לעמוד ולהתקיים.

דוד קמיניץ: האם "הוט" הוא גמ"ח?

דוד קמיניץ: צריך להחליט אם אנחנו חברה עסקית או גמילות חסדים.

יורם מרציאנו: לא, לא.

יורם מרציאנו: מר קמיניץ, אני מבקש ממך.

מיטל בשרי: מר קמיניץ, תודה רבה לך.

מיטל בשרי: חוק התקשורת (בזק ושידורים) אומר בסעיף 6(ה) שהמועצה לשידורים ולוויין אמורה לעודד הפקות מקומיות.

מיטל בשרי: היום "הוט" משלמת 4 ו-8 מיליון דולר בערך לערוצים כמו "נשיונאל גיאוגראפיק", וכל מיני ערוצים זרים, וערוץ 8 – זה מידע שקיבלנו.

מיטל בשרי: אלו ערוצים טובים, אבל גם ערוץ "טבע הדברים" הוא ערוץ טוב, הוא ערוץ ישראלי.

מיטל בשרי: היום ערוצים מיוחדים ישראלים לא יכולים להתקיים, ואנחנו רואים את הדוגמה של "טבע הדברים".

מיטל בשרי: אומנם, השר קבע תעריף של בערך מקסימום 2 מיליון שקל שהערוץ יצטרך לשלם.

מיטל בשרי: אבל, מסתבר שבמחירים כאלה הערוץ לא יכול להתקיים.

מיטל בשרי: על מנת לעודד ערוצים ישראלים להיכנס לערוצים מיוחדים בתחרות מול ערוצים זרים, אנחנו מבקשים שהשר ישנה את ההחלטה שלו, או שיטפל בנושא הזה, וידונו עם "הוט" ויראו מה אפשר לעשות.

יורם מרציאנו: תודה רבה.

יורם מרציאנו: חבר הכנסת זיו, בבקשה.

יצחק זיו: אני אומנם הגעתי מאוחר, אבל אני מכיר את הנושא.

יצחק זיו: אני מבקש למצוא את הדרך בה השר יוריד את העלות כך שיהיה טוב לשני הצדדים, וזאת כדי "טבע הדברים" וערוץ הקניות יוכלו להמשיך להיות ב"הוט".

יורם מרציאנו: איזה ערוץ הקניות?

יורם מרציאנו: זה לא ערוץ הקניות.

יצחק זיו: הבנתי, אבל אני מזכיר באותה הזדמנות שישנם עוד ערוצים שבגלל העלות הם לא יכולים.

יורם מרציאנו: חבר הכנסת זיו, אני מציע שאם אתה מתכוון להגיש הצעה לסדר יום מהירה בוא נעשה את זה פה עכשיו, כולם כאן.

יורם מרציאנו: בוא נגמור עם זה, ולא נבזבז להם את הזמן.

יצחק זיו: יש למצוא את הדרך להוריד את המחיר כדי שהם יוכלו להיות בתוך זה, משום שזהו ערוץ שהוא טוב לגמלאים.

אמנון כהן: אדוני, הייתי רוצה לשמוע את המנכ"ל - אם אפשר.

יורם מרציאנו: כן, בוודאי.

יורם מרציאנו: אני לא אפסח על המנכ"ל.

יורם מרציאנו: חבר הכנסת וקנין, האם אתה רוצה לומר משהו.

יצחק וקנין: לא.

יצחק וקנין: אני מכיר את הנושא טוב, הייתי רוצה לשמוע.

אסף כהן: החוק מחייב את חברת הכבלים להעביר ערוץ מיוחד - גם ערוץ שהיא לא רוצה להעביר אותו - מאלף ואחד שיקולים מסחריים כאלה ואחרים.

אסף כהן: לצד זה שהוא מחייב אותם, הוא אומר: אתם חייבים להעביר, אבל לא בחינם.

אסף כהן: מותר לכם לגבות מחיר סביר, תיכנסו למשא ומתן.

אסף כהן: ואם, לא תגיעו להסכמה במשא ומתן, בא השר וקובע את המחיר, ולמעשה הוא קובע מחיר שהוא מחיר גג.

אסף כהן: כי הרי מה?

אסף כהן: ישבו שני צדדים עשו משא ומתן, לא הגיעו להסכמה - בא השר וקבע מחיר.

אסף כהן: מחר יכולים לשבת שני הצדדים ולהחליט שבהסכמה הם מגיעים למשהו שהוא מתחת למחיר.

אסף כהן: אבל, המחיר הזה בעצם מונע מ"הוט" לדרוש מה שהיא רוצה.

אמנון כהן: פחות מזה.

אסף כהן: לא, מונע ממנה לדרוש יותר.

אסף כהן: כלומר, אפשר להבין את קביעת השר כקביעה של רף.

אסף כהן: לגבי העניין הספציפי פה, אנחנו קבענו מה שקבענו.

אסף כהן: יש מחיר לשנה, ויש מחיר פר מנוי, כשבסך הכול הערוץ פתוח לכל המנויים הדיגיטאליים של חברת "הוט".

אסף כהן: נדמה לי שהסכום מגיע ל- 2 או 2.3 מיליון שקל.

אסף כהן: שוב, אין שום מניעה ל"הוט" להגיע להסכמה אחרת.

אסף כהן: אם היא חושבת שהערוץ הוא טוב, והוא תורם, ואם כמו שאמרו פה - אני לא יודע אם זה נכון - משלמת המון המון כסף לערוצים אחרים פחות טובים, אז זה רק כדאי לה לעסוק איתו עסקה, ולסגור איתו במחיר שהוא יתקיים, הוא ייהנה והיא תהנה, והכול בסדר.

אסף כהן: החלטת השר לא מונעת את זה.

אסף כהן: החלטת השר מונעת מ"הוט" את האפשרות להגיד לערוץ שהיא מרגישה מאוימת על ידו: תשלם לי 20 מיליון שקל, או 15 מיליון שקל.

אסף כהן: אני לא זורק סתם את המספרים האלה, אלו מספרים שחברת הכבלים יכולה להציג תחשיבים שלדעתה זה צריך להיות המחיר.

אסף כהן: לכן, מטרת הקביעה של השר היא מטרה שיש לה שני פנים.

אסף כהן: פאן אחד הוא לתת לכבלים את מה שהמודל או על פי המודל שלנו אנחנו חושבים שמגיע להם.

אסף כהן: מצד שני, מאפשרת לאותו ערוץ מיוחד לא להיות מוחזק על-ידי הכבלים כמישהו שהם יכולים בעצם למנוע את כניסתו על-ידי זה שהם יקבעו מחיר גבוה ככל שהם ירצו.

אסף כהן: הסמכות שיש לשר לקבוע כשהוא קובע, לא מבחינה בין איזה סוג של ערוץ מיוחד עדיף, האם מדובר בערוץ נחמד שמשדר תוכן ישראלי, האם מדובר בערוץ פחות נחמד שהחליט לגבות 50 שקל למנוי, ולהיכנס באופן הזה.

אסף כהן: הסמכות לקבוע את המחיר בכלל לא מבחינה בין הסוגים השונים.

אסף כהן: ולכן, הקביעה של המחיר לא מסתכלת על מה אתה משדר, אלא באיזה משאבים של חברת הכבלים אתה משתמש.

אסף כהן: אנחנו מסתכלים על המשאבים שאותו ערוץ משתמש.

אסף כהן: ערוץ כמו "טבע הדברים", משתמש בדיוק באותם משאבים כמו ערוץ אחר שהיה משדר פתוח לכל מנויי הכבלים, והיה משדר תוכן אחר לחלוטין, בכלל לא דומה.

אסף כהן: מבחינת המשאבים - אותם משאבים.

אסף כהן: ההסתכלות שלנו על-פי החוק, היא אך ורק לגבי איזה משאבי מערכת מנצל הערוץ, ולפי זה קבענו.

אסף כהן: לסיכום, לא ישבנו, וגם לא היינו צריכים לשבת, או יכולים לשבת ולבחון בדיוק מה משדר הערוץ, ולקבוע אם זה תוכן ראוי או לא ראוי, נכון או לא נכון, ולפי זה לקבוע את המחיר.

אסף כהן: מצד שני, צריך לזכור שהמחיר שקבענו גם אחרי שקבענו שאין הסכמה - אפשר להבין את המחיר כמחיר גג, ומשא ומתן בין חברת הכבלים לערוץ - - -

אבשלום וילן: מבחינה כלכלית, בהחלטה הזאת סגרת את ערוצי הנישה?

אסף כהן: תראה, לא.

אבשלום וילן: אם "טבע הדברים" אומר שאין לו אפשרות לעמוד בשום פנים ואופן במחיר הזה, המשמעות שאתה במסווה של החלטה מקצועית אומר - ערוצי נישה מיוחדים במדינת ישראל לא יכולים להתקיים, משום שאין להם היכולת לשלם את עלות הפלטפורמה.

אסף כהן: אם החוק היה חוק אחר שאומר שערוצי נישה מסוימים - והוא היה גם מגדיר אותם - לדעת המחוקק הכבלים צריכים להעביר אותם בחינם או בתשלום סמלי, גם ההחלטה שלנו היתה נראית אחרת.

אסף כהן: אבל, החוק היום מנוסח אחרת.

יורם מרציאנו: לפני שאני מעביר את רשות הדיבור למנכ"ל "הוט" אני רוצה להפנות עוד שאלה אחת לאהוד רן מנכ"ל "טבע הדברים".

יורם מרציאנו: מה מנע מכם לגבות מחיר מהציבור כמתאפשר בחוק?

יורם מרציאנו: הרי יכולתם לגבות מהציבור, למה לא גביתם?

אהוד רן: כשעלינו עם הערוץ התחלנו לעשות מנויים.

אהוד רן: צר לי להגיד שהסיבה שבגללה לא הצלחנו לעשות מנויים היא ש"הוט" לא עמדה בשמונת הסעיפים שמופיעים ברישיון שלה שאומרים לה שהיא חייבת לעשות חיוב עבור "טבע הדברים", שהיא חייבת לעשות בילינג, שהיא חייבת לעשות קרוס פרומואים מה שנקרא קדימונים צולבים.

אהוד רן: בעוד ש"טבע הדברים" עשתה בשנה וחצי האחרונות לבד 75 אלף פרומואים עבור "הוט", "הוט" לא שידרה אפילו קדימון אחד עבור "טבע הדברים" למרות שזה מופיע בסעיפי הרישיון שלה.

אהוד רן: כתוב שם שהיא צריכה לפרסם את ערוץ "טבע הדברים" כמו שהיא מפרסמת את כל הערוצים שלה, והיא מעולם לא עשתה את זה.

אהוד רן: כתוב שהיא צריכה לתת לנו גיבוי טכני, והיא מעולם לא עשתה את זה.

אהוד רן: כל מה שהיא עשתה בכל מקרה, זה היה תמיד לבוא ולהגיד: ערוץ "טבע הדברים", הוא ערוץ נישה - נחמד אומנם, אבל אף אחד לא צופה בו.

אהוד רן: כשאני עם התקציב שלי שהוא כלום, צריך להילחם נגד מונופול אדיר כמו "הוט" ועם 2 מיליארד שקל לשנה, אין שום סיכוי בעולם שאני אצליח.

אהוד רן: כשהמנויים מתקשרים "להוט" ושואלים ואומרים שהם רוצים לעשות מנוי ל"טבע הדברים", אז הם אומרים: תתקשרו ל"טבע הדברים" ותעשו, ונותנים להם את המספר.

אהוד רן: אבל, לא עושים את מה שהחוק מחייב אותם, ולעשות את המנוי.

אהוד רן: אין שום סיכוי בעולם שאני אצליח לעמוד נגדם - הם יודעים את זה.

אהוד רן: לכן, נפלתי פשוט אחרי שלושה חודשים.

יצחק וקנין: אני הבנתי שלפני כן אתם שידרתם ב"יס".

אהוד רן: שידרנו ב"יס" וניסינו לעשות ב"הוט" וב"יס" מנויים.

אהוד רן: בשני המקומות ברגע שהחלטנו להפסיק עם המנויים אני ניסיתי להגיע לפשרה או להסכמה שנשדר בלי כסף, כי אנחנו מממנים את כל הערוץ הזה מכספנו שלנו.

אהוד רן: עם "הוט" הגעתי להסכם שאני משדר ללא תשלום, "יס" לא הסכימו.

אהוד רן: לכן, ביקשתי לרדת באופן זמני מ"יס".

יורם מרציאנו: היועץ המשפטי אמיר ויתקין, בבקשה משפט קצר.

אמיר ויתקין: הבעייתיות היא בדיוק במה שנאמר מטעם משרד התקשורת, שהשיקול היחיד שנלקח בחשבון זה שיקול כלכלי של כמה זה עולה, ולא נלקח שום שיקול של הערכים שהחוק בא לקדם.

אמיר ויתקין: לערוצי נישה מהסוג הזה יש איכות שצריך לקדם אותה, וצריך להתחשב בה בצד הכלכלי של התחשיב.

אמיר ויתקין: לדעת השר וחברי משרדו זה לא נכון, או לא ניתן.

אמיר ויתקין: ולכן, הם פשוט התעלמו מזה, והתייחסו לזה כמו כל ערוץ "נשיונאל ג'יאוגראפיק" או ערוץ הודי, או ערוץ צרפתי אחר, כאשר זו לא המטרה שרוצים לקדם.

אמנון כהן: מה אתם מבקשים בשביל להמשיך לחיות?

אמיר ויתקין: התחשיב צריך להיות תחשיב שאומר שערוצי הנישה האלה הם ערוצים- - -

יורם מרציאנו: רבותי, סליחה - אנחנו נסיים.

יורם מרציאנו: מר קמיניץ, הייתי רוצה שבהתייחסות שלך גם תענה לנו האם ערוץ "טבע הדברים" מופיע בחבילת הבסיס הדיגיטאלית שלכם, ובהתחייבות שלהם לציבור על חבילות הבסיס.

דוד קמיניץ: יש פתגם שאומר: "אל תיתן לעובדות להרוס תיאוריה נאה", ואני מתנצל שאני הולך ליישם את זה.

דוד קמיניץ: אבל, בוא נדבר על העובדות ולא על תיאוריות, כי עד עכשיו זה היה נשמע מאוד מאוד משכנע, ואם הייתי אאוטסיידר, הייתי משתכנע ואומר ש"הוט" הם גזלנים ועבריינים.

דוד קמיניץ: לפני שלוש שנים וחצי הגיעו להסכם עם "טבע הדברים".

דוד קמיניץ: "טבע הדברים" לאורך כל הדרך לא עמדה פעם אחת באף אחד מהסיכומים.

דוד קמיניץ: לצערי הרב, חברת הלוויין – אני מפרגן לה, חכמים - ידעו ברגע המתאים אחרי מספר חודשים להגיד: תרדו מהפלטפורמה, אתם לא עומדים בהסכמים.

דוד קמיניץ: אנחנו היינו נאיביים - אני לוקח את האחריות למרות שלא הייתי בחברה - והמשכנו לשדר אותם.

דוד קמיניץ: דרך אגב, אם זה ערוץ כל כך חשוב, אז למה ל-35% מהציבור לא מאפשרים לראות את הערוץ הזה?

דוד קמיניץ: למה לא יושב פה "יס" ויגידו לו: אדוני, אני כופה עליך כעת לשדר "טבע הדברים"?

דוד קמיניץ: כלומר, יש פה חברה שגילתה המון נכונות, והמון רצון טוב, ולמרות שהערוץ לא עמד בהתחייבות היא אמרה: אני מוכנה להמשיך לשדר אותך, ונגיע לאיזשהו סיכום.

דוד קמיניץ: כלומר, מי שהוא טוב והוא בא ומשלם מחיר, מציגים אותו היום כגזלן.

דוד קמיניץ: איפה העובדות?

דוד קמיניץ: שלוש שנים וחצי הערוץ משודר.

דוד קמיניץ: במהלך הדרך כמה פעמים דרשנו כסף.

דוד קמיניץ: מדברים על ארץ ישראל הטובה והיפה, ואני לא יודע אם אנשים פה יודעים שלפני שנה ארץ ישראל הטובה והיפה מכרה שעות שידור לארץ ישראל היפה והטובה מר גאידמק עם בית"ר ירושלים, והיתה כל יום פינה של שעה-שעתיים-שלוש שעות רק בית"ר ירושלים.

דוד קמיניץ: כשאנחנו באנו לערוץ ואמרנו לו שיש לו הכנסות, ואיפה אנחנו?

דוד קמיניץ: אמרו: רגע, לאט לאט.

דוד קמיניץ: הערוץ הזה - ויש לנו הוכחות, ואנחנו נציג אותן בבית משפט - הולך ומוכר פרסום.

דוד קמיניץ: הוא בא - וזה לא ארץ ישראל היפה והטובה – לבית עסק בעפולה לאלומיניום ואומר לו: תשלם 2,100 דולר, אני אשדר אותך, אני אעשה לך אחרי זה שידורים חוזרים וכן הלאה - יש לנו הוכחות לזה.

דוד קמיניץ: אז אין פה איזשהו מצב שמישהו גוזל.

דוד קמיניץ: לפני שנה באנו לערוץ ואמרנו: עד כאן.

דוד קמיניץ: חברים מי שלא יודע, "הוט" צברה גירעון של 3.5 מיליארד שקל - זה החוב שלי בבנק היום.

דוד קמיניץ: מה שאני מרוויח - אם אני ארוויח - אני צריך לשרת את החוב הזה קודם כל.

דוד קמיניץ: החברה הזאת מפרנסת 5,000 בתי אב.

דוד קמיניץ: כש"תבל" קרסה ופרנסה של 5,000 בתי אב היתה בסכנה, לא שמעתי שפעם אחת היה דיון בוועדה הזאת ואמרו איך עוזרים לתעשייה הזאת.

דוד קמיניץ: למען הסדר הטוב - מדברים פה על השקעה בהפקות מקור של 8 מיליון שקל, אלא שרק לא הזכירו דבר אחד.

דוד קמיניץ: אנחנו כל שנה, משקיעים בהפקות מקור בארץ 176 מיליון שקל, סנט אחד לא יוצא מהארץ.

דוד קמיניץ: באים ואומרים שכל הכסף - 2 מיליארד - הולך לטובת CNN ולטובת ערוצים כמו "נשיונאל ג'יאוגראפיק", וכן הלאה, ויש קצת הבדל בין הדברים.

דוד קמיניץ: לפני שנה באנו ל"טבע הדברים" ואמרנו: עד כאן.

דוד קמיניץ: הערוץ ביקש בקשה - בוא נפנה למשרד שייקח החלטה מה התשלום שאני צריך לשלם.

דוד קמיניץ: אני אומר לכם שברגע שהמשרד ייקח החלטה, אני אכבד את ההחלטה.

דוד קמיניץ: ואנחנו אמרנו: בוא נשב עוד שנה.

דוד קמיניץ: וכל יום באנו למשרד ואמרנו: חברים, קחו החלטה.

דוד קמיניץ: אסף יודע שאנחנו הצקנו למשרד, והלנו על הקצב שהמשרד מנהל את הדברים.

דוד קמיניץ: סוף כל סוף הגענו ליום שהמשרד לקח החלטה, ואמרנו: כעת, אנחנו רוצים את הכסף.

דוד קמיניץ: חברים, אנחנו חברה עסקית, וזה נאמר.

דוד קמיניץ: אנחנו חברה עם חוב מאוד גדול.

דוד קמיניץ: זה לא לשדר בחינם, התשתית עולה.

דוד קמיניץ: היום יש לנו מגבלת ערוצים.

דוד קמיניץ: בתקופה האחרונה אנחנו הורדנו ערוצים - וזה לא מקרה CNN - ערוצים ששילמו לנו כסף, כתוצאה מזה שאין לפלטפורמה יכולת לשדר עוד ערוצים.

לאה ורון: מר קמיניץ, אתה לא ענית לשאלת היושב ראש האם הערוץ מופיע בחבילת הבסיס, ואם אתם הולכים להוריד אותו, האם יש לכם כוונה לפצות במשהו את הציבור, או להציע להם משהו אחר?

דוד קמיניץ: אני אגיע גם לנקודה הזאת.

דוד קמיניץ: חיכינו שנה להחלטת המשרד.

דוד קמיניץ: המשרד לקח החלטה, ובאנו לערוץ ואמרנו: חברים, אתם אמרתם לפני שנה - זה היה בנוכחותי - כשהמשרד יחליט, אנחנו נכבד את ההחלטה.

דוד קמיניץ: מה כעת אמרו?

דוד קמיניץ: לא יכולים לשלם, ובחר הערוץ ללכת לבית משפט.

דוד קמיניץ: גזרו עלינו ללכת לבית משפט, ואנחנו משחקים לפי המשחק.

דוד קמיניץ: הם פנו לבית המשפט כנגד משרד התקשורת על ההחלטה.

יורם מרציאנו: אחד הדברים שלי מציקים באופן אישי הוא שהנושא נמצא כרגע בבית המשפט, והוא מובא לפה לדיון.

אמנון כהן: זה לא קשור.

יורם מרציאנו: אתה יודע מתי זה לא היה קשור?

יורם מרציאנו: אם היתה מתקבלת החלטה בבית משפט.

יורם מרציאנו: אין עדיין החלטה בבית המשפט, ואנחנו דנים כאן כשבצו הביניים בית המשפט לא נתן להם צו.

יורם מרציאנו: הוא אמר להם: רבותי, אני מאחד את הדיונים, לכו לדיון, ותבואו לכאן.

אמנון כהן: אדוני היושב ראש, אנחנו לא קשורים לבית המשפט, ישנה הפרדת רשויות.

יורם מרציאנו: הלוואי וזה היה כך.

אמנון כהן: זה כך - מאה אחוז.

אמנון כהן: אדוני היושב ראש, אני רק רוצה שתדע את הזכויות שלך.

אמנון כהן: אנחנו בית מחוקקים, ישנה הפרדת רשויות.

אמנון כהן: אנחנו נקבל החלטה ונראה מה הכי טוב לטובת הצרכנים, לטובת הציבור.

אמנון כהן: נשמע את העובדות, ונקבל את ההחלטה בהתאם.

אמנון כהן: לנו אין קשר לבית משפט - שהם יעשו את העבודה שלהם.

דוד קמיניץ: כאשר מדברים על פופולאריות – אם זה ערוץ כל כך חשוב אז ש-35% מהציבור ב"יס" גם יראו את הערוץ הזה.

דוד קמיניץ: אבל, איתם לא מדברים.

דוד קמיניץ: כלומר, מישהו פה היה סבלני שלוש שנים וחצי, ופתאום משלמים את המחיר.

דוד קמיניץ: נתוני רייטינג של הערוץ – בשיא של הערוץ מ-2006 ו-2007, הוא הגיע ל-0.1%, זה רק למען הסדר הטוב כשאנחנו מדברים על ערוץ פופולארי.

דוד קמיניץ: לי אין שום דבר נגד הערוץ, אני מברך את הערוץ.

דוד קמיניץ: יש לי רק טענה אחת – אני צובר חוב של 3.5 מיליארד, ואני אומר לכם כי חבר הכנסת זיו העלה כבר את ערוץ הקניות.

דוד קמיניץ: אני חושב שהכנסת צריכה להחליט אם היא רוצה לנהל את "הוט" במקומנו.

דוד קמיניץ: צריך להבין מאיפה באים כל הדיונים האלה, זה בא ממקום מאוד פשוט.

דוד קמיניץ: חבר הכנסת וילן, דיבר על הטירוף שהיה בתעשייה הזאת, ועל התחרות בין "הוט" ל"יס", ואני מסכים לכל מילה שאמר חבר הכנסת וילן.

דוד קמיניץ: אנחנו הפכנו להיות הפריירים של עולם הטלוויזיה בעולם.

דוד קמיניץ: זה גרם לכך ששתי החברות יחד צברו חוב של 7 מיליארד, כי אם אנחנו רוצים להתקיים יש שתי אפשרויות :

דוד קמיניץ: או שנעלה את המחיר בצורה מטורפת אם אנחנו נבין שזה לא ריאלי, או שנפחית עלויות.

דוד קמיניץ: הדרך להפחתת עלויות היא לעצור את הטירוף שהיה בעולם התוכן.

דוד קמיניץ: אני במגמה להפחית עלויות.

דוד קמיניץ: כל ערוץ שאנחנו ננהל איתו משא ומתן, כל ערוץ שביושר נרצה לקבל כסף עבור זה שאנחנו מספקים את השירותים, שלא יגיע לסיכום עסקי יבוא לוועדה ואני יודע שאני אצטרף פה חדר לכל הדיונים האלה.

יצחק זיו: האם הצעת השר מקובלת עליכם?

דוד קמיניץ: אנחנו אמרנו למשרד שהצעת השר לא מקובלת עלינו, שהיא נמוכה מידיי.

דוד קמיניץ: אבל, אמרנו שאחרי שלוש שנים וחצי אז זה יותר טוב מכלום - לפחות קח את זה.

יצחק זיו: האם הצעת השר מתייחסת גם ל"יס", או ששם בכלל לא מדובר?

אסף כהן: לא, לא.

אסף כהן: היא מתייחסת כרגע לכבלים, על "יס" אנחנו ב- - -

דוד קמיניץ: אני חייב פה תשובה אחת - אנחנו משדרים את ערוץ "טבע הדברים" לכל המנויים הדיגיטאליים, אין לנו חובה שזה בחבילת הבסיס.

דוד קמיניץ: בראשון לדצמבר אני מעלה שני ערוצים חדשים, ואני לא מחייב את הלקוחות הדיגיטאליים בתשלום מיוחד עבור שני ערוצים.

דוד קמיניץ: הדינאמיקה של עולם הטלוויזיה הרב-ערוצית היא שיש ערוצים שיורדים, יש ערוצים שעולים.

לאה ורון: האם אתה יכול לספר לוועדה באיזה שני ערוצים מדובר?

דוד קמיניץ: כן.

דוד קמיניץ: שני ערוצי סרטים: ערוץ סרטים לילדים, וערוץ סרטים למבוגרים, ואנחנו לא הולכים לחייב על זה.

דוד קמיניץ: או כשהשקנו שירות שנקרא STOP OVER לפני שבועיים-שלושה, שבאמצעותו את יכולה לראות תוכנית, לעצור, ולחזור אחורה, וללכת קדימה בלי להיות מנוי לא דרך ה-V.O.D, לא אמרנו ללקוחות בואו תשלמו כסף, כי זה חלק מהדינאמיקה של השוק.

מיטל בשרי: גם כשהורדתם ערוצים לא - - -

דוד קמיניץ: את אומרת דברים שאת פשוט לא - - -

יורם מרציאנו: סליחה, דוד - אנחנו כבר מסיימים, תוכלו לדבר בחוץ.

יורם מרציאנו: רבותי, תודה רבה.

יורם מרציאנו: יש פה הצעות של חברי הכנסת, ומנהלת הוועדה ניסחה הצעת סיכום שעברה בין חברי הכנסת.

יורם מרציאנו: אני מציע שיושבת הראש - סליחה, שמנהלת הוועדה תקריא את הצעת הסיכום.

יורם מרציאנו: היא יושבת ראש הוועדה, ובעשר השנים האחרונות היא יושבת ראש הוועדה בפועל, ויש לנו עוד הרבה מה ללמוד ממנה.

יורם מרציאנו: גברתי, בבקשה.

לאה ורון: הוועדה רואה חשיבות רבה בקיומם של ערוצים בעלי רישיון מיוחד, המפיקים ומשדרים הפקות מקור ישראליות בנושאי התרבות הישראלית, ההוויה הישראלית, ומורשת ישראל.

לאה ורון: הוועדה התרשמה מכוונת ערוץ "טבע הדברים" לשדר תכנים לטובת כלל הציבור בישראל, וקוראת לשר התקשורת לפעול למניעת סגירתו של ערוץ זה.

לאה ורון: הוועדה ממליצה לחברת "הוט" ולערוץ "טבע הדברים" לסיים את המחלוקת הכספית ביניהם, גם בהתחשב בהחלטת שר התקשורת בהתאם לסמכויותיו בחוק.

לאה ורון: אך, מאחר והנושא תלוי ועומד בערכאות משפטיות אין מקום להתערבות הוועדה בנושא המחיר עבור העברת השידור.

לאה ורון: הוועדה תובעת משר התקשורת לפעול לאלתר למינוי יושב ראש קבוע למועצה לשידורי כבלים ולשידורי לוויין.

יורם מרציאנו: האם מקובל?

יורם מרציאנו: מי בעד?

יורם מרציאנו: ה צ ב ע ה הצעת הסיכום התקבלה פה אחד.

יורם מרציאנו: תודה, הישיבה נעולה.